פירוש נוסף ערך זה עוסק בכדורגלנית עבר ישראלית. אם התכוונתם ללהקת אינדי הנקראת על שמה, ראו סילבי ז'אן (להקה).

**סילבי ז'אן** (נולדה ב-27 באוקטובר 1973 בנתניה) היא כדורגלנית עבר ישראלית. ז'אן, שכבשה 1,010 שערים בקריירה, נחשבת בעיני רבים לכדורגלנית הישראלית הטובה ביותר בכל הזמנים. ז'אן היא מלכת השערים של נבחרת ישראל בכדורגל נשים, ובמקום 40 ברשימת מלכת השערים של כל נבחרת לאומית עם 29 שערים.

קריירה
------

ז'אן נולדה ב-27 באוקטובר 1973 ברמת אפרים שבנתניה. היא החלה את קריירת המשחק שלה בגיל 22, כשחתמה בקבוצת קולבוטן מהליגה הנורווגית. מכיוון שבאותם ימים לא הייתה קיימת ליגת כדורגל נשים בישראל, נאלצה ז'אן לעבור לשחק בחוץ לארץ. כבר בעונתה הראשונה בנורווגיה היא כבשה 12 שערים, וסיימה כסגנית מלכת השערים של הליגה. בשתי העונות הבאות היא כבשה 25 שערי ליגה, אך לא הצליחה להוביל את קבוצתה מעבר למקום הרביעי בטבלה.

ב-2 בנובמבר 1997 קיימה נבחרת ישראל לנשים את משחקה הרשמי הראשון אי פעם - נגד רומניה במסגרת מוקדמות גביע העולם 1999. במשחק זה ערכה ז'אן את הופעת הבכורה שלה בנבחרת, ואף מונתה לקפטנית שלה. חצי שנה לאחר מכן, ב-8 באפריל 1998, היא כבשה את שעריה הראשונים במדי הנבחרת, כשהבקיעה רביעייה בניצחון 0–5 על בוסניה והרצגובינה.

ב-1998 הוקמה ליגת כדורגל נשים לראשונה בישראל, וז'אן החליטה לחזור מנורווגיה ולהצטרף לקבוצת הפועל תל אביב. בעונת 2000/2001 היא זכתה עם הקבוצה בדאבל, ושנה לאחר מכן השתתפה איתה בעונת הבכורה של גביע אופ"א (ליגת האלופות כיום). בסיום שנת 2002 התפרקה הקבוצה, ואילו ז'אן הצטרפה למכבי חולון. כבר בעונתה הראשונה בחולון זכתה ז'אן בדאבל, ובמשך שנותיה בקבוצה גרפה עוד שלוש אליפויות וארבעה גביעי מדינה. בעונת 2003/2004, במסגרת הסיבוב הראשון של גביע אופ"א, היא כבשה את השער הראשון לטובת קבוצה ישראלית במפעל, בניצחון 2–4 על קרקה נובו מסטו הסלובנית. באותה עונה היא אף כבשה 15 שערים במשחק אחד, בניצחון 0–50 על עירוני אריאל.

ב-10 במאי 2007, לאחר משחק נגד פולין במסגרת מוקדמות אליפות אירופה 2009, הודיעה ז'אן על פרישה מכדורגל. בעשר שנותיה בנבחרת ישראל, היא כבשה 29 שערים ב-23 משחקים - נתון המציב אותה כמלכת השערים של נבחרת ישראל בכל הזמנים. שנה וחצי לאחר פרישתה, בינואר 2009, הודיעה ז'אן על חזרתה למשחק פעיל, והצטרפה לקבוצת אס"א תל אביב. בעונת 2011/2012 העפילה ז'אן עם אס"א לשלב 32 הגדולות של ליגת האלופות, ובכך הן קבעו את הישג השיא של קבוצת נשים ישראלית באירופה. בסיום עונה זו, פרשה ז'אן באופן סופי מכדורגל. בסך הכל היא שיחקה במשך שלוש עונות באס"א תל אביב, וזכתה איתה בשלוש אליפויות ובשני גביעי מדינה.

החל משנת 2009 חברה ז'אן באתנה - המועצה הציבורית לקידום נערות ונשים בספורט.

טבלת השערים ומועדונים מקצועיים
------------------------------

| קבוצה | שנים | סה"כ שערים במשחקי גביע | סה"כ שערים במשחקי ליגה | סה"כ שערים |
| --- | --- | --- | --- | --- |
| קולבוטן הנורווגית | 1995–1999 | 10 | 46 | 56 |
| הפועל תל אביב (חצי עונה) | 1998–1999 | 5 | 68 | 73 |
| הפועל תל אביב | 1999–2000 | 4 | 65 | 69 |
| הפועל תל אביב | 2000–2001 | 7 | 101 | 108 |
| הפועל תל אביב | 2001–2002 | 4 | 89 | 93 |
| מכבי חולון | 2002–2003 | 3 | 49 | 52 |
| מכבי חולון | 2003–2004 | 7 | 56 | 63 |
| מכבי חולון | 2004–2005 |  |  | 99 |
| מכבי חולון | 2005–2006 | 9 | 91 | 100 |
| מכבי חולון | 2006–2007 | 8 | 63 | 71 |
| פרישה | 2007–2008 |  |
| אסא תל אביב | 2008–2009 | 3 | 33 | 36 |
| אסא תל אביב | 2009–2010 | 0 | 47 | 47 |
| אסא תל אביב | 2010–2011 | 7 | 36 | 43 |
| אסא תל אביב | 2011–2012 | 3 | 34 | 37 |
| ליגת האלופות |  |  |

| נבחרת ישראל | משחקים | סה"כ שערים | סה"כ שערים |
| --- | --- | --- | --- |
| רשמיים | 29 | 46 |
| ידידות | 5 |
| מכביה | 12 |

חיים אישיים
-----------

בדצמבר 2017 יצאה מהארון כלסבית. בת זוגה היא יפעת אורלב, וב-9 בנובמבר 2018 השתיים התארסו.

בשנת 2018 השתתפה בתוכנית הטלוויזיה "גולסטאריות". באותה שנה היא חשפה כי היא חולה ב-SA, מחלה ראומטית דלקתית מסוג ספונדילו ארטופרטי, הפוגעת בעמוד השדרה ובאגן, ועלולה לגרום לפגיעה בלתי הפיכה ולנכות בפלג הגוף התחתון.

בשנת 2021 השתתפה בעונה נוספת של תוכנית הטלוויזיה "גולסטאריות".

תארים
-----

הפועל תל אביב
* אליפות (1): 2000/2001
* גביע המדינה (1): 2000/2001

מכבי חולון
* אליפות (4): 2002/2003, 2004/2005, 2005/2006, 2006/2007
* גביע המדינה (5): 2002/2003, 2003/2004, 2004/2005, 2005/2006, 2006/2007

אס"א תל אביב
* אליפות (3): 2009/2010, 2010/2011, 2011/2012
* גביע המדינה (2): 2010/2011, 2011/2012

קישורים חיצוניים
----------------

ויקישיתוף מדיה וקבצים בנושא **סילבי ז'אן** בוויקישיתוף

* פרופיל, באתר ההתאחדות לכדורגל בישראל
* איזי עין דור, סילבי ז'אן פורשת מכדורגל, באתר ynet, 24 במאי 2007
* מיקי שגיא, בגיל 35 - סילבי ז'אן חוזרת לשחק כדורגל, באתר ynet, 11 בינואר 2009
* ניר וולף, סילבי ז'אן: "לקחתי הרבה תארים, כבר לא היה כיף", באתר הארץ, 10 במאי 2009
* "Dana Avrish: "Women Leaders - Artemis, סילבי ז'אן, 4 באוקטובר 2010
* ניר הדס, סילבי ז'אן ב-ריאיון לרגל יום האישה הבינלאומי 2014, 3 במרץ 2014
* אתר למנויים בלבד  אלון הדר, בעיטה חופשית, באתר "ידיעות אחרונות", 14 בפברואר 2018
* מיקי לוין, ‏סילבי ג'אן חושפת: "אני סובלת ממחלה שעלולה להותיר אותי משותקת", באתר מעריב אונליין, 19 בספטמבר 2018
* אתר למנויים בלבד  סמדר שיר, "אמרתי לעצמי: כמו שאת יודעת לבעוט בכדור, ככה תבעטי בכאב", באתר "ידיעות אחרונות", 10 ביולי 2019
* אסי גל, ‏חשבתי לשים קץ לחיי, אבל אמרתי לעצמי "את תנצחי גם את זה", באתר ‏מאקו‏, 20 באוקטובר 2021
* אוריאל דסקל, 11 דברים שסילבי ז'אן, הכדורגלנית הישראלית הטובה בכל הזמנים, למדה בקריירה שלה, באתר כלכליסט, 1 ביוני 2023

הערות שוליים
------------

1. 1 2  דניאל רוט,‏ סילבי ז'אן הגיעה ל-1,000 שערים: "אקסטזה", באתר ערוץ הספורט‏, 21 בפברואר 2012
2. ↑  ארז מיכאלי‏, סילבי ז'אן פורשת מכדורגל הנשים, באתר וואלה!‏, 24 במאי 2007
3. ↑  ניר 'שוקו' כהן, סילבי ז'אן שוב בועטת: "חזרתי בגלל הגעגועים", באתר ynet, 16 בינואר 2009
4. ↑  דורון ברגרפרוינד,‏ כדורגל נשים: מכבי חולון - אריאל 50 - 0, באתר וואלה!‏, 28 בינואר 2004
5. ↑  נשים: אס"א תל אביב בשלב הנוקאאוט של ליגת האלופות, באתר וואלה!‏, 16 באוגוסט 2011
6. ↑  מיקי לוין, ‏כוכבת גולסטאר יוצאת מהארון ומשיקה לראשונה את בת הזוג, באתר מעריב אונליין, 3 בדצמבר 2017
7. ↑  מיכל נודל, הסיפור של סילבי ז'אן ודלקת החוליות המקשחת, אתר מפרקים צעירים